เอไอเอขนกำไรกลับ1.6หมื่นล.
ถือโอกาสช่วงเงินบาทแข็งค่า ขอคปภ.นำเงินกลับบริษัทแม่
8 ต.ค. 2555

ถือโอกาสช่วงเงินบาทแข็งค่า ขอคปภ.นำเงินกลับบริษัทแม่
เอไอเอขอนำกำไรส่งกลับบริษัทแม่ที่อเมริกา 3 หมื่นล้านบาท คปภ. อนุมัติแค่ครึ่งเดียว
แหล่งข่าวจากบริษัท เอไอเอ สาขาประเทศไทย เปิดเผยว่า ปี 2555 บริษัทได้ยื่นขอนำส่งกำไรออกไปยังสำนักงานใหญ่ หรือ บริษัทแม่ที่จดทะเบียนที่ฮ่องกง วงเงินรวม 3 หมื่นล้านบาท จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เนื่องจากบริษัทมีกำไรที่ยังไม่ได้จัดสรรจำนวนมาก โดยสิ้นปี 2554 ที่ผ่านมามีจำนวน 6.29 หมื่นล้านบาท
อย่างไรก็ตาม คปภ. อนุมัติให้บริษัทนำกำไรส่งออกไปยังสำนักงานใหญ่ปีนี้ 1.6 หมื่นล้านบาท จากวงเงินที่ขอไป 3 หมื่นล้านบาท ซึ่งถือเป็นแนวโน้มที่ดีเพราะจำนวนเงินที่ได้รับอนุมัติเพิ่มขึ้นอย่างต่อเนื่องนับตั้งแต่ปี 2552 ที่ได้รับอนุมัติ 7,000 ล้านบาท จากปี 2551 ที่ได้รับอนุมัติให้ส่งกำไรออกเพียง 2,000 ล้านบาท และเพิ่มเป็น 1.1 หมื่นล้านบาทในปี 2553 ส่วนปี 2554 ได้รับอนุมัติ 1.2 หมื่นล้านบาท
“ช่วง 67 เดือนแรกจะส่งออกเดือนละ 1,000 ล้านบาท จนถึงเดือน ก.ค.ปีนี้ เราส่งออกไปแล้ว 7,000 ล้านบาท และจะเพิ่มขึ้นในช่วงปลายปี เพราะบริษัทแม่จดทะเบียนในตลาดหลักทรัพย์จำเป็นที่จะต้องมีรายได้จากสาขาต่างๆ เพื่อสะท้อนผลการดำเนินงานที่แท้จริง” แหล่งข่าวเปิดเผย 
ทั้งนี้ แหล่งข่าวจากเอไอเอ ยืนยันว่า การนำกำไรส่งออกไปสำนักงานใหญ่ในปีนี้ถึง 1.6 หมื่นล้านบาท จะไม่กระทบต่อฐานะการเงินของบริษัท เพราะเพียง 6 เดือนแรกของปีนี้ บริษัทมีกำไรสุทธิเข้ามาถึง 1.31 หมื่นล้านบาท เพิ่มขึ้น 151.78% จากงวดเดียวกันของปีก่อนที่มีกำไรสุทธิ 5,239 ล้านบาท 
นอกจากนี้ บริษัทมีส่วนของผู้ถือหุ้นมีจำนวน 1.17 แสนล้านบาท เพิ่มขึ้น 15.70% มีเงินกองทุนจำนวน 1.78 แสนล้านบาท เพิ่มขึ้น 77.10% เป็นจำนวนเงินกองทุนที่บริษัทดำรงไว้สูงกว่าที่กฎหมายกำหนดถึง 631% หากดำรงเงินกองทุนตามกฎหมายจะใช้เงินเพียง 2.82 หมื่นล้านบาทเท่านั้น
ก่อนหน้านี้ นายมาร์ค ทัคเกอร์ ประธานกรรมการบริหารและประธานเจ้าหน้าที่บริหาร กลุ่มเอไอเอ ภูมิภาคเอเชีย เปิดเผยว่า เอไอเอมีธุรกิจในเอเชีย 14 ประเทศ เอไอเอ ประเทศไทย มีขนาดธุรกิจที่ใหญ่ที่สุดในภูมิภาคเอเชีย และเชื่อว่าจะสามารถเติบโตเป็นอันดับหนึ่งได้ภายในระยะ 35 ปีข้างหน้า จากปัจจุบันที่เอไอเอ ฮ่องกง เป็นอันดับ 1
นายอนุชา เหล่าขวัญสถิต ผู้จัดการทั่วไปและประธานเจ้าหน้าที่ฝ่ายการลงทุน บริษัท เอไอเอ สาขาประเทศไทย กล่าวว่า ปัจจุบันบริษัทมีเงินลงทุน 5.5 แสนล้านบาท เพิ่มขึ้นปีละ 10% มีจำนวนผู้ถือกรมธรรม์ 6 ล้านคน ถือว่ามีจำนวนมากที่สุดในเอเชีย แต่การวัดขนาดของธุรกิจจะวัดกันที่ขนาดของธุรกิจใหม่(Value of new Business) ซึ่งไทยยังเป็นรองฮ่องกงสำหรับ 8 เดือนแรกของปีนี้ เอไอเอ สาขาประเทศไทย มีเบี้ยรับรวม 6.45 หมื่นล้านบาท เพิ่มขึ้น 9%แยกเป็นเบี้ยปีแรก 1.09 หมื่นล้านบาท เพิ่มขึ้น 11% เบี้ยต่ออายุของลูกค้าเก่า 4.98 หมื่นล้านบาท เพิ่มขึ้น 6.75% เบี้ยชำระครั้งเดียว 3,764.4 ล้านบาท เพิ่มขึ้น 30%